Ο γάμος του μοναχού

Ο γάμος του μοναχού () είναι ο τίτλος ιστορικής νουβέλας του Κόνραντ Φέρντιναντ Μάγερ που δημοσιεύτηκε το 1884. Αναφέρεται στην τραγική ιστορία ενός μοναχού, τελευταίου γόνου μιας ισχυρής ιταλικής οικογένειας του 13ου αιώνα, που αναγκάζεται από τον πατέρα του να εγκαταλείψει το μοναστήρι και να παντρευτεί τη χήρα του νεκρού αδελφού του για να μην εκλείψει η οικογένεια. Ο μοναχός υπακούει απρόθυμα αλλά, χωρίς να υπολογίσει την οικογένειά του και την κοινωνία, διαπράττει μια ακόμη ηθική παράβαση με τραγικές συνέπειες για όλους τους εμπλεκόμενους. 

Την ιστορία υποτίθεται ότι αφηγείται ο Δάντης, εξόριστος στη Βερόνα.

 Μορφή 
Όπως σε πολλά έργα του, ο Μάγερ χρησιμοποιεί μια ιστορία-πλαίσιο, η οποία εισάγει μια εσωτερική αφήγηση που αποτελεί το κυρίως μέρος των ιστοριών του. Εδώ, την εσωτερική ιστορία υποτίθεται ότι διηγείται ο ποιητής Δάντης.

Ο Δάντης διακόπτει πολλές φορές τη διήγησή του και οι ακροατές κάνουν ερωτήσεις, κάνουν προτάσεις για περαιτέρω συζήτηση και σχολιάζουν τα γεγονότα. Με αυτόν τον τρόπο εμπλέκει το κοινό του στην αφηγηματική διαδικασία και του επιτρέπει να συμμετέχει στην πορεία της πλοκής και σε πιθανές ερμηνείες. Δίνει επίσης σε μερικούς χαρακτήρες χαρακτηριστικά των παρόντων ακροατών του ή ακόμη και το όνομά τους, που το βλέπουν σαν διασκεδαστικό παιχνίδι. 

 Υπόθεση 
 Η ιστορία-πλαίσιο 
Η κύρια πλοκή είναι ενσωματωμένη σε μια ιστορία-πλαίσιο που διαδραματίζεται στη Βερόνα στις αρχές του 14ου αιώνα. Ο κυβερνήτης της Βερόνας Κανγκράντε Α΄ ντελα Σκάλα φιλοξενεί στην αυλή του τον ποιητή Δάντη Αλιγκέρι, εξόριστο από τη Φλωρεντία. Μια παγωμένη μέρα του Νοέμβρη, μια εύθυμη αυλική συντροφιά είναι συγκεντρωμένη στο παλάτι του πρίγκιπα δίπλα στο ζεστό τζάκι και διασκεδάζουν με ιστορίες με θέμα «ξαφνικές αλλαγές της μοίρας». Όταν ο Δάντης μπαίνει στην αίθουσα, ο πρίγκιπας του ζητά μια ιστορία και ο ποιητής αφηγείται την ακόλουθη.  

 Η ιστορία του γάμου του μοναχού 
Η εσωτερική πλοκή διαδραματίζεται στην Πάντοβα κατά τη βασιλεία του αυτοκράτορα Φρειδερίκου Β' 1220-1250, όταν η Αγία Ρωμαϊκή Αυτοκρατορία επεκτάθηκε σε ολόκληρη την Ιταλία, και αναφέρεται στην τραγική ιστορία του μοναχού Αστόρε. 

Όπως συνηθιζόταν στην οικογένεια των Βιτσεντόμινι, ένας από τους γιους γινόταν κληρικός. Έτσι ο Αστόρε μπήκε στο μοναστήρι σε ηλικία 15 ετών, ενώ ο μεγαλύτερος αδερφός του Ουμπέρτο συνέχισε την παράδοση της οικογένειας και τα άλλα δύο αδέρφια ακολούθησαν τη στρατιωτική σταδιοδρομία. Μετά από 15 χρόνια, ο 30χρονος μοναχός συμμετέχει στη γαμήλια γιορτή του αδερφού του Ουμπέρτο, ο οποίος, μετά το θάνατο της πρώτης συζύγου του, παντρεύτηκε τη νεαρή Ντιάνα από την πλούσια οικογένεια Πιτσαγκουέρα για δυναστικούς λόγους χωρίς να την αγαπά. Το γιορτινά στολισμένο σκάφος των νεόνυμφων ανατρέπεται στον ποταμό Μπρέντα και ο γαμπρός και οι τρεις γιοι του από τον πρώτο γάμο πνίγονται. Ο Αστόρε σώζει τη Ντιάνα από το ποτάμι.

Το ατύχημα σβήνει τη γραμμή διαδοχής στην οικογένεια, καθώς οι δύο στρατιωτικοί σκοτώθηκαν σε πολέμους. Ο γηραιός πατέρας του Αστόρε την ώρα του θανάτου του τον πιέζει να εκπληρώσει την τελευταία του επιθυμία: να απαρνηθεί τους όρκους πίστης του και να παντρευτεί τη Ντιάνα, διαφορετικά η οικογένειά τους θα εκλείψει. Ο πατέρας έχει ήδη λάβει διαβεβαιώσεις από τη Ρώμη ότι οι όρκοι θα λυθούν με έγγραφο με την παπική σφραγίδα. Ο Αστόρε υποτάσσεται στις απαιτήσεις του πατέρα του ενάντια στην εσωτερική του κλίση.

Η απόφασή του αντιμετωπίζεται επικριτικά από τον κόσμο, καθώς πολλοί σέβονται τον «μοναχό της Πάντοβα» ως υποδειγματικό μοναχό και ακόμη και ως άγιο λόγω της βοήθειάς του προς τους φτωχούς ανθρώπους. Ο κυβερνήτης θα προτιμούσε να χρησιμοποιήσει την οικογενειακή περιουσία για ένα δημόσιο ίδρυμα, αλλά ο Αστόρε εμμένει στην απόφαση και ο γάμος κανονίζεται σύντομα. 

Στο παλάτι των Βιτσεντόμινι προσκαλούνται οι μεγάλες οικογένειες ευγενών της πόλης, ανάμεσά τους και οι Κανόσα. Λίγο πριν τη γαμήλια γιορτή, ενώ ο Αστόρε επιλέγει ένα δαχτυλίδι για τη νύφη του στον πάγκο ενός χρυσοχόου, ένα πέφτει στο έδαφος, κυλά στην άλλη πλευρά του δρόμου γεμάτου με περαστικούς, το παίρνει μια υπηρέτρια και το τοποθετεί στο χέρι της 15χρονης Αντιόπης Κανόσα, που η ομορφιά της εντυπωσιάζει τον Αστόρε. Η μητέρα της Ολυμπία, διαταραγμένη ψυχικά μετά τον αποκεφαλισμό του συζύγου της λόγω εξέγερσης, το βλέπει ως απόφαση της μοίρας και την ώρα που ο Αστόρε ανταλλάσσει δαχτυλίδια με τη Ντιάνα στη γαμήλια δεξίωση, προσβάλλει τη νύφη και ισχυρίζεται ότι το πρώτο δαχτυλίδι ήταν η συμφωνία για τον γάμο της κόρης της με τον Αστόρε και ότι το δεύτερο με τη Ντιάνα ήταν άκυρο. Η κατάσταση κλιμακώνεται όταν η Ντιάνα χάνοντας τον έλεγχο χτυπά την Αντιόπη. Η γιορτή χαλάει και ο κόσμος φεύγει. Οι φίλοι του Αστόρε, ο Ασκάνιο, ανιψιός του ηγεμόνα, και ο Τζερμάνο, αδερφός της Ντιάνα, συζητούν λύσεις.

Ο Τζερμάνο θέλει να αποκαταστήσει την τιμή της Αντιόπης, που είναι αθώα για το σκάνδαλο, και σκοπεύει να την παντρευτεί. Όμως ο Αστόρε έχει ερωτευτεί την κοπέλα και αντιδρά. Εκείνη απορρίπτει την πρόταση του Τζερμάνο, που φεύγει από το παλάτι των Κανόσα προσβεβλημένος, ο Αστόρε, αθετώντας έναν όρκο για δεύτερη φορά, και η Αντιόπη εξομολογούνται τον έρωτά τους. Ένας μοναχός τελεί μυστικά τον γάμο τους. 

Όταν ο γάμος γίνεται γνωστός, ο κυβερνήτης της πόλης καλεί τα αντιμαχόμενα μέρη σε διαπραγμάτευση στην οποία προσπαθεί να ηρεμήσει την κατάσταση μέσω αποζημίωσης και συγγνώμης: οι Πιτσαγκουέρα θα λάβουν τα ορυχεία των Βιτσεντόμινι και η Ντιάνα θα δώσει την άδεια στον αρραβωνιαστικό της να παντρευτεί. Το βράδυ, πρόκειται να γίνει λαϊκό πανηγύρι με παραδοσιακή γαμήλια γιορτή με μάσκες και η Ντιάνα θα επιστρέψει  στην Αντιόπη το δαχτυλίδι που της είχε βάλει ο γαμπρός. Αλλά η Ντιάνα, μεταμφιεσμένη σε θεά του κυνηγιού, δεν τηρεί τη συμφωνία και σκοτώνει την αντίζηλό της με βέλος. Ο Αστόρε υποπτεύεται τον Τζερμάνο για ένοχο και του επιτίθεται. Στον αγώνα που ακολουθεί, σκοτώνονται και οι δύο. 

Μόλις ο Δάντης ολοκληρώνει την ιστορία του, φεύγει από το δωμάτιο χωρίς περαιτέρω σχόλια. Οι ακροατές μένουν σκεπτικοί, επηρεασμένοι από την τραγική αλυσίδα των γεγονότων και τη μοίρα των πρωταγωνιστών.

 Παραπομπές 

Κατηγορία:Γερμανικές νουβέλες
Κατηγορία:Ιστορικά μυθιστορήματα